Международните търговци поеха към провинцията - Mediapool.bg
Международните търговци поеха към провинцията
"Сити Център София" става "Парк Център" с нов микс от наематели
16:03 | 11 август 2015 | 0 коментара
Международните марки за мода и обувки в ниския и среден ценови клас са сред най-активните наематели на търговски площи през второто тримесечие на годината. След откриването на магазини в София, сега експанзията на някои от тях се насочва към градовете с население над 100 000 души. Това показват данните на консултантската компания за бизнес имоти "Фортън", представител на "Кушман и Уейкфилд" за България и Македония.
След като отвори магазин в "Мол София", полската верига за обувки ССС откри такива и в "Галерия Бургас" и в "Галерия Стара Загора".
В Плевен "Том Тейлър" (Tom Tailor) и "Бенетон" подписаха договори с Панорама Мол.
Шведският гигант H&M също продължава разрастването си в страната.
Като цяло първата половина на годината премина без отварянето на нито един нов мол, като до края на годината не се очаква да има рязане на лента, след като "Плаза Уест" замрази проекта си в столичния квартал "Люлин" в очакване на по-добри времена.
В момента тече преустройство на първия столичен мол "Сити Център София", което трябва да приключи в началото на 2016 г. През есента се очаква да бъдат подписани договори с ключови наематели за над 5000 кв. м от търговския център, съобщиха от "Фортън", които държат правата на ексклузивен лизинг агент.
През пролетта "Сити Център София" беше придобит от нов собственик – инвестиционният фонд Revetas Capital Advisors. След реконструкцията молът вече ще се казва "Парк център". Преустройството му ще стане на няколко етапа. Основната част от нея е привличането на нов микс от наематели. Заложено е откриване на магазини на две нива и отваряне на достъпа до терасите чрез заведенията за бързо хранене.
"Пазарът на търговски площи навлезе в по-зряла фаза, при която ясно се открояват успешните проекти и тези, чиито концепции не работят. Докато първата група търговски центрове засилват позициите си, то останалите се нуждаят от цялостно преструктуриране, за да продължат да работят в условията на все по-конкурентен пазар", коментира Росен Генев, мениджър "Търговски площи" във "Фортън".
Наемните нива на първокласните локации в софийските молове остават стабилни - 20 евро/кв.м, а на бул. "Витоша" наемите се задържат средно на 44 евро/кв. м.
В сегмента на ритейл парковете също има раздвижване от стремежа на някои големи търговци да диверсифицират и оптимизират мрежата си от магазини.
Най-видим бе този процес при "Ритейл Парк Варна", където "Икеа" отвори на 2500 кв. м първия си за страната център за поръчки. В съседство вече присъстват веригата за детски играчки "Комсед" и за спортни стоки "Декатлон".
Също във Варна "Практикер" започна строителството на нов магазин в съседство до обект на "Tехнополис", с която имат и общ собственик.